Lokesh Cinematic Universe

**Lokesh Cinematic Universe**'  (**LCU**)  (dalam bahasa melayu boleh diterjermahkan sebagai **Alam Sinematik Lokesh**)  , juga dikenali sebagai **Lokiverse**, ialah sebuah francais media dan alam sinematik berkongsi dalam bahasa Tamil yang terdiri daripada filem-filem aksi ngeri yang dicipta oleh Lokesh Kanagaraj. Ia kini merupakan francais filem Tamil dengan kutipan tertinggi. Alam ini mengikuti konflik yang rumit antara pegawai penguatkuasa undang-undang dan kumpulan vigilante di India Selatan yang berperang menentang kartel dadah berbahaya yang diketuai oleh ketua jenayah yang berkuasa. Filem pertama dalam alam ini ialah *[[Kaithi]]* (2019), diikuti oleh *[[Vikram]]* (2022) dan *[[Leo (filem)|Leo]]* (2023). Siri ini dijangka diteruskan dengan *[[Benz]]*, filem LCU pertama yang tidak diarahkan oleh Lokesh.
## Pembangunan
Lokesh Kanagaraj menyatakan hasratnya untuk mencipta sebuah alam sinematik berkongsi selepas menyiapkan filem cereka sulungnya, *[[Maanagaram]]*. Beliau menekankan bahawa filem seperti ini mempunyai daya tarikan yang berpanjangan. Semasa penggambaran *[[Kaithi (filem 2019)|Kaithi]]*, beliau mula membentuk dan menguji idea ini dengan memasukkan beberapa jalan cerita terbuka dalam filem tersebut.

Beliau kemudian mengembangkan konsep ini dengan kerjasama Dream Warrior Pictures dan Raaj Kamal Films International untuk filemnya, *[[Vikram]]*, dengan menggunakan harta intelek milik syarikat-syarikat penerbitan tersebut. Hasilnya, beliau berjaya mewujudkan sebuah alam sinematik berkongsi dan mengumumkan rancangan untuk projek-projek tambahan yang akan berlaku dalam dunia sinematik yang saling berkait ini.

### Penamaan
Walaupun nama "Lokesh Cinematic Universe" dicipta oleh netizen selepas tayangan filem *Vikram*, Lokesh akhirnya menerima nama itu secara rasmi sebagai nama alam sinematik tersebut. Nama lain yang turut digunakan bagi francais ini termasuk Loki Cinematic Universe dan Lokiverse, kerana "Loki" merupakan nama timangannya.

### Perkaitan dalam francais
Narain, George Maryan dan Maya S. Krishnan merupakan satu-satunya pelakon yang telah mengulangi watak mereka secara signifikan dalam beberapa filem dalam alam ini. Karthi dan Kamal Haasan pula membuat kemunculan khas melalui suara sahaja, mengulangi watak masing-masing sebagai Dilli dalam *Vikram* dan Vikram dalam *Leo*.

## Filem
### Sudah ditayangkan

### ''Kaithi'' (2019)

Selepas rampasan dadah seberat 900 kg kokain milik pengedar dadah Adaikalam dan Anbu di Trichy, Inspektor Bejoy berdepan situasi genting apabila beberapa anggota polis diracun dalam satu parti oleh seorang pegawai korup yang cuba mendapatkan semula dadah itu dan membunuh pegawai-pegawai terlibat. Untuk menggagalkan rancangan kumpulan tersebut, Bejoy memeras ugut bekas banduan Dilli supaya membantunya, dengan mengancam untuk menghalangnya bertemu anak perempuannya yang berusia 10 tahun buat kali pertama. Bersama-sama, mereka memulakan misi membawa anggota polis yang diracun ke hospital dan menghalang geng Anbu daripada mendapatkan semula dadah yang dirampas. Perjalanan mereka dipenuhi bahaya apabila mereka terus diburu oleh ahli geng tersebut yang turut mendapat sokongan daripada pegawai narkotik korup, Stephen Raj.

Filem sulung dalam LCU ini menampilkan Karthi sebagai watak utama, bersama Narain, Arjun Das, Harish Uthaman, George Maryan dan Dheena dalam watak penting.

### ''Vikram'' (2022)

Amar, seorang ejen black ops, ditugaskan menyiasat satu siri pembunuhan yang dilakukan oleh sekumpulan vigilante bertopeng. Mangsa mereka termasuk pegawai kanan jabatan narkotik seperti Stephen Raj dan ACP Prabhanjan, serta bapa angkat Prabhanjan yang kelihatan tidak berbahaya, Karnan. Ketika Amar menyiasat lebih mendalam, dia menemui petunjuk yang membawa kepada dalang di sebalik pembunuhan itu, iaitu Sandhanam, seorang raja dadah yang menguasai sindiket dadah terbesar di Chennai. Namun, satu pendedahan mengejutkan menunjukkan bahawa Karnan masih hidup dan sebenarnya ialah Komander Black Ops bernama Vikram, yang memimpin kumpulan vigilante tersebut, yang kini turut disertai Bejoy. Setelah rahsia ini terbongkar, Vikram, Amar dan Bejoy bergabung untuk menjatuhkan sindiket dadah Sandhanam.

Filem kedua dalam LCU ini dibintangi Kamal Haasan, Vijay Sethupathi dan Fahadh Faasil, dengan Kalidas Jayaram, Narain dan Chemban Vinod Jose dalam peranan sokongan. Suriya membuat penampilan sulung dalam LCU sebagai Rolex menerusi watak kameo. Filem ini merupakan penyambung rohani kepada *[[Vikram (filem 1986)|Vikram]]* (1986).
### ''Leo'' (2023)

Parthiban, seorang pemilik kafe dan penyelamat haiwan di Theog, menjadi wira tempatan selepas membunuh sekumpulan perompak di kafenya. Insiden ini menarik perhatian gangster Antony dan Harold Das, yang mengesyaki Parthiban ialah anak Antony yang telah lama menghilang, Leo Das. Parthiban menafikan sebarang kaitan dengan mereka, namun diburu tanpa henti. Akhirnya, dia mengambil tindakan sendiri dengan membunuh Antony dan Harold serta memusnahkan kilang datura mereka selepas mengakui bahawa dia sebenarnya ialah Leo yang telah meninggalkan kehidupan lampaunya. Selepas itu, Vikram, yang mengetahui identiti sebenar Parthi sebagai Leo, mengajaknya untuk bekerjasama mewujudkan masyarakat bebas dadah di India, sambil menyiratkan adanya hubungan misteri antara mereka pada masa lampau.

Filem ketiga dalam LCU ini menampilkan Vijay sebagai watak utama, bersama Trisha, Sanjay Dutt, Arjun Sarja, Gautham Vasudev Menon, Priya Anand dan Madonna Sebastian, serta George Maryan sebagai Napoleon dan penampilan suara oleh Kamal Haasan sebagai Ejen Vikram. Filem ini diilhamkan daripada filem *[[A History of Violence]]* (2005), yang merupakan adaptasi kepada novel grafik dengan nama yang sama.

*Leo* muncul sebagai filem LCU dengan kutipan tertinggi, filem Tamil kedua dengan kutipan tertinggi pada 2023, filem India kelima dengan kutipan tertinggi pada 2023, filem Tamil dengan kutipan tertinggi di luar negara dan filem dengan kutipan tertinggi di Tamil Nadu.

### Filem Akan Datang

#### ''Benz''

Lokesh telah mengumumkan sebuah filem thriller aksi baharu berjudul *Benz*, dibintangi oleh Raghava Lawrence dan diarahkan oleh Bakkiyaraj Kannan pada 14 April 2024. Sebuah teaser telah dilancarkan pada hari lahir Raghava Lawrence yang ke-48, pada 29 Oktober 2024, sebagai ucapan selamat datang beliau ke dalam alam sinematik. Pelakon Malayalam, Nivin Pauly disahkan akan memainkan watak antagonis dalam filem ini. Berita menariknya ialah pelakon Madonna Sebastian mungkin akan mengulangi wataknya sebagai Elisa Das dari filem *Leo*. Kemungkinan berlakunya persilangan watak ini menambahkan lagi keterujaan terhadap projek yang sudah pun hangat diperkatakan.

#### ''Kaithi 2''
Seperti yang disiratkan pada penghujung filem *Kaithi*, Lokesh telah merancang sekuel dan mengesahkannya selepas tayangan filem tersebut. Dalam satu temu bual bersama Subha J Rao untuk *[[Firstpost]]*, Lokesh menyatakan minat untuk membangunkan filem ini sebagai francais, dengan menyatakan bahawa beliau mempunyai idea untuk prekuel dan sekuel, bergantung kepada jadual pelakon. Pada Mei 2021, penerbit filem, S. R. Prabhu, mengesahkan bahawa sekuel sedang dalam perancangan.

*Kaithi 2* dijangka menjadi prekuel untuk watak Dilli, yang akan memfokuskan kepada latar belakangnya. Dalam satu sesi interaksi bersama peminat di Twitter, Lokesh menjelaskan bahawa watak Anbu tidak mati dalam *Vikram* kerana dia hanya pengsan, walaupun dia mempunyai kesan jahitan pada rahangnya akibat kecederaan.

Selepas kejayaan filem *Vikram*, Lokesh merancang untuk memperbesarkan skala sekuelnya, dan S. R. Prabhu turut mengakui bahawa filem ini akan lebih besar daripada filem pertama. Penggambaran filem ini dijangka bermula pada suku kedua 2022 tetapi ditangguhkan kerana Lokesh ingin menyiapkan *Leo* dan satu lagi filem bersama Rajinikanth bertajuk *[[Coolie]]* (2025), yang bukan sebahagian daripada LCU. Filem ini diumumkan secara rasmi pada 15 Mac 2025.

#### ''Vikram Returns''
Disebabkan kejayaan luar biasa filem *Vikram*, Kamal Haasan dalam temu bual bersama *[[Pinkvilla]]* menyatakan kemungkinan untuk sekuel. Tambahan pula, terdapat laporan bahawa filem ketiga dalam siri *Vikram* sedang dalam pembangunan. Ramai beranggapan ia akan dinamakan *Vikram 2* atau *Vikram 3*, tetapi pembuat filem memilih tajuk rasmi sebagai *Vikram Returns*. Dalam beberapa temu bual kemudian, Lokesh mengesahkan bahawa sekuel kepada *Vikram* akan menjadi penamat rasmi untuk alam sinematiknya, dan beliau sentiasa menekankan perlunya penutupan yang wajar.

#### Filem ''Rolex'' Berasingan
Pada Ogos 2023, Suriya mendedahkan bahawa satu filem spin-off yang memfokuskan kepada wataknya, Rolex dari *Vikram*, sedang dirancang. Lokesh telah mengemukakan idea kepada Suriya untuk sebuah filem berdikari berkenaan watak Rolex, dan pelakon tersebut bersetuju, yang kemudian disahkan sendiri oleh Lokesh pada Oktober 2024.

## Garis Masa

Garis masa rasmi belum dikeluarkan secara rasmi oleh pihak penerbit, namun urutan filem memberikan petunjuk mengenai kronologi tersebut.

Dalam alam sinematik ini, peristiwa dalam filem *[[Kaithi]]* berlaku pada tahun 2019, diikuti oleh peristiwa dalam *[[Vikram]]* yang berlaku tiga bulan selepas kejadian dalam *Kaithi*. Seterusnya, peristiwa dalam *[[Leo (filem)|Leo]]* berlaku dua tahun kemudian, iaitu pada tahun 2021. Jalan cerita imbas kembali dalam *Vikram* dan *Leo* pula menggambarkan kejadian yang berlaku masing-masing pada tahun 1991 dan 1999.

## Watak
### Watak dan Pelakon

*  **Agent Arun Kumar Vikram** - Bekas komander skuad 1987. Juga dikenali sebagai "Ghost" dan kini hidup dalam penyamaran sebagai Karnan. Watak ini merupakan watak utama bagi filem "Vikram. Walaupun, watak ini tidak tampil dalam filem Kaithi, tetapi terdapat sebuah adegan di dalam filem tersebut di mana Inspector Bejoy (Narain) menyanyakan Ajaz Ahmed (Kanna Ravi), soalan mengenai "The Ghost". Watak ini dilakoni oleh Kamal Hassan.

* **[[Rolex (Watak)|Rolex]]** - Ketua sindiket jenayah Dadah. Watak ini didedahkan pada babak terakhir filem Vikram. Watak Rolex juga disebut dalam filem Kaithi tetapi tidal membuat pemunculan dalam filem tersebut. Watak Rolex akan dijadikan watak utama dalam filem seterusnya dalam Lokesh Cinematic Universe, Vikram 2. Watak ini dilakoni oleh Surya.
 
***Dilli**  - Watak utama dalam filem Kaithi.Bekas banduan . Ingin bertemu anak perempuannya buat kali pertama selepas keluar dari penjara. Bagaimanapun, percubaannya tergendala kerana serbuan dadah yang dirancang oleh Inspektor Bejoy. Dalam filem Vikram, hanya muncul dalam babak terakhir dalam sulih suara. Watak ini dibintangi oleh Karthi

***Agent Amar** - Komander semasa skuad black-ops. Nama sebenarnya tidak diketahui dan muncul dalam filem Vikram.  Watak ini dibintangi oleh Fahadh Faasil.

***Sandhanam** - Tuan Dadah dan ketua kumpulan Vetti Vagaiyara. Watak ini muncul dalam filem Vikram dan dibintangi oleh Vijay Sethupathi

### Peta Watak

c- Penampilan Cameo
V - Penampilan Suara Sahaja

## Rujukan